Pot Mosbi

Pot Mosbi o Mosbi (Port Moresby long Tok Inglis) em i wanpela taun long Papua Niugini. Em i kapitol bilong kantri, na ol opis bilong nesenal gavman i stap long Mosbi. Emi stap insait long Nesenel Kapitol Distrik na tu emi kapitol bilong Sentral Provins. 

Mosbi em i nambawan bikpela taun bilong Papua Niugini. Long yia 2000 254,158 manmeri i bin stap long Mosbi. Papua Niugini i kamap, na planti manmeri i kam long painim wok long Mosbi. Olgeta niuspepa na television na redio na planti beng na bisnis i stap long Mosbi. Mosbi i gat bikpela wok bilong Papua Niugini istap long en.

 Stori bilong taun 
Sampela peles bilong ol Motu na Koitabu pipol i stap pinis long hap bilong Mosbi taun. Bigpela peles bilong ol Motu, klostu tru long Dauntaun, emi Hanuabada. Ol Motu lain i save wokim traipela ron wantaim ol bot, oli kolim Hiri, long baim na salim ol samting. Nau yet yumi tingting bek long ol Hiri long wanwan yia long Hiri Moale long Septemba long Ela Bis.

Long yia 1873, wanpela bot bilong Inglan i kam na painim basis long Mosbi na tokaut olsem em bai giraun bilong ol nau. Nem bilong kepten bilong bot emi John Moresby, na emi givim nem "Port Moresby" long tingim papa bilong em, Sir Fairfax Moresby.

Taim wo i stat long 1941, ol ami bilong Amerika na Ostrelia i kam na wokim traipela ami bes long Mosbi. Planti pait i kamap long ol maunten namel long Mosbi na Oro Provins, na tu planti ol manmeri Papua i lusim Mosbi na go bek long ol peles bilong ol long dispela taim.

Bihain long wo, Mosbi i kamap olsem kapitol bilong gavman, na long taim bilong Independens bilong Papua Niugini long 1975, Mosbi emi kisim nem olsem kapitol bilong kantri. Ol i wokim planti nupela bigpela haus bilong gavman, na nupela Haus bilong Palamen i op long 1984.

Long yia 2004, wanpela ripot itok olsem Mosbi emi winim olgeta siti bilong wol olsem emi hap nogut. Oli tok olsem bilong wanem igat planti pasin nogut olsem rep, stilpasin, na kilim ol raskol i save wokim.

 Ol liklik hap 

Insait long siti igat planti ol liklik hap. Planti ol bikpela opis istap long Mosbi Taun. Planti ol opis bilong gavman na Palamen istap long Waigani. Igat planti bisnis na stua long Boroko. Na tu igat Tuaguba, Koki (na maket bilong em), Badili, Gabutu, Konedobu, Matirogo, Tri Mail, Kaugere, Korobosea, Fo Mail, Gordons (wantaim bikpela maket), Erima, Hohola, Morata, Gerehu, Faiv Mail, Siks Mail, Et Mail, Nain Mail, na tu ol peles olsem Hanuabada bilong ol Motu lain.

 Ol referens 

Grup:Ol kapitol bilong Osenia
Grup:Sentral Provins
Grup:Ol taun bilong Papua Niugini